CELEX: 32021R1043
Language: sl
Date: 2021-06-24 00:00:00
Title: Izvedbena uredba Komisije (EU) 2021/1043 z dne 24. junija 2021 o podaljšanju prehodnih določb iz Uredbe (EU) št. 575/2013 Evropskega parlamenta in Sveta v zvezi s kapitalskimi zahtevami za izpostavljenosti do centralnih nasprotnih strank (Besedilo velja za EGP)

25.6.2021   
               
               
                  SL
               
               
                  Uradni list Evropske unije
               
               
                  L 225/52
               
            
         IZVEDBENA UREDBA KOMISIJE (EU) 2021/1043
         z dne 24. junija 2021
         o podaljšanju prehodnih določb iz Uredbe (EU) št. 575/2013 Evropskega parlamenta in Sveta v zvezi s kapitalskimi zahtevami za izpostavljenosti do centralnih nasprotnih strank
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti člena 497(3) Uredbe,
         ob upoštevanju naslednjega:
         
                     (1)
                  
                  
                     Da bi se izognili motnjam na mednarodnih finančnih trgih in preprečili kaznovanje institucij s sedežem v Uniji s povišanjem kapitalskih zahtev med postopki priznanja obstoječih centralnih nasprotnih strank (CNS) s sedežem v tretji državi, je v členu 497(1) Uredbe (EU) št. 575/2013 določeno prehodno obdobje, v katerem lahko institucije izpostavljenosti do navedenih CNS iz tretjih držav obravnavajo kot izpostavljenosti do kvalificiranih CNS.
                  
               
                     (2)
                  
                  
                     Za CNS iz tretjih držav, ki so vlogo za priznanje v skladu s členom 25(6) Uredbe (EU) št. 648/2012 Evropskega parlamenta in Sveta (2) predložile pred 27. junijem 2019, zlasti za vse CNS iz tretjih držav, ki še čakajo na priznanje s strani Evropskega organa za vrednostne papirje in trge (ESMA), se bo prehodno obdobje izteklo 28. junija 2021.
                  
               
                     (3)
                  
                  
                     Komisija še ni sprejela odločitev v skladu s členom 25(6) Uredbe (EU) št. 648/2012 za nekatere jurisdikcije, v katerih imajo sedež navedene CNS iz tretjih držav. Takšne odločitve so predpogoj za to, da ESMA prizna CNS iz tretjih držav. Ker te odločitve ne bodo sprejete do 28. junija 2021, ESMA do navedenega datuma ne bo mogel dokončati postopkov za priznanje CNS iz tretjih držav, ki čakajo na to.
                  
               
                     (4)
                  
                  
                     Če prehodno obdobje ne bo podaljšano, bodo morale institucije s sedežem v Uniji ali njihove podružnice zunaj Unije, ki imajo izpostavljenosti do navedenih CNS s sedežem v tretji državi, znatno povečati svoj kapital za te izpostavljenosti. To bi lahko privedlo do umika teh institucij kot neposrednih udeležencev v navedenih CNS ali do vsaj začasnega prenehanja opravljanja klirinških storitev za stranke teh institucij, kar bi povzročilo resne motnje na trgih, na katerih delujejo navedene CNS. Zato je treba prehodno določbo iz člena 497(1)(b)(iii) Uredbe (EU) št. 575/2013 podaljšati za 12 mesecev, tj. do 28. junija 2022.
                  
               
                     (5)
                  
                  
                     Podaljšanje prehodne določbe bi Komisiji dalo čas, da dokonča ocene enakovrednosti v skladu s členom 25(6) Uredbe (EU) št. 648/2012 in sprejme sklepe o enakovrednosti, kadar so pogoji za to izpolnjeni. Prav tako bi ESMA imel dovolj časa za priznanje zadevnih CNS iz tretjih držav. Če Komisija ne bi sprejela pozitivnega sklepa o enakovrednosti, bi podaljšanje institucijam omogočilo, da se ustrezno pripravijo na konec prehodnega obdobja iz člena 497(1) Uredbe (EU) št. 575/2013.
                  
               
                     (6)
                  
                  
                     Ta uredba bi se morala uporabljati od prvega dne po izteku obstoječega prehodnega obdobja.
                  
               
                     (7)
                  
                  
                     Ukrepi iz te uredbe so v skladu z mnenjem Evropskega odbora za bančništvo –
                  
               SPREJELA NASLEDNJO UREDBO:
         
            Člen 1
            Prehodno obdobje iz člena 497(1)(b)(iii) Uredbe (EU) št. 575/2013 se podaljša do 28. junija 2022.
         
         
            Člen 2
            Ta uredba začne veljati tretji dan po objavi v Uradnem listu Evropske unije.
            Uporablja se od 29. junija 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. junija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 27.6.2013, str. 1.
         
            (2)  Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).